
Hoc  vocabulo  substantiae  detrimentum  in  aliqua  ventriculi  parietum  parte  or- 
tum significamus,  quod  orbiculatum  et  a finitimis  partibus  integris  secretum  lente  ab 
interiore  regione  foras  progreditur,  dum  sanatio  aut  perforatio  exoriatur.  Hujus  postremi 
eventus  frequentia  factum  est,  ut  ulcus  ventriculi  perforans  appellaretur.  Margines 
leves  sunt  velut  instrumento  quodam  acuto  resecti,  partes  finitimae  nullum  inflamma- 
tionis ob versantis  aut  praeteritae  indicium  exhibent.  Qua  de  causa  „ulcus“  mihi  non 
apte  dici  videtur,  quia  ulcus  inflammationem  requirere  opinio  usitata  est. 

Quam  diu  tamen  vera  morbi  natura  certis  finibus  circumscripta  non  erit,  nihil 
erit,  cur  nomen  inveteratum  recuses,  modo  memoria  teneas,  inflammationis  indicia 
deficere.  Praestantissimi  enim  anatomici  pathologici  inter  se  consentiunt,  finitimas 
hujus  substantiae  detrimenti  partes,  quoad  detrimentum  stratum  peritoneale  nondum 
corripuerit,  eandem  speciem  ubique  obtinere.  In  ulcere  autem  quolibet  alio  tela  cellu- 
losa adjacens  sanguine  aut  sanguinis  plasmate  infiltrata  et  indurata  invenitur.  In  ul- 
ceribus vulgaribus,  quae  lente  progrediuntur,  vasa  quoque,  quae  ulceris  superficiem 
percurrunt,  solent  priusquam  erodantur,  sanguinis  coagulatione  oblitterari,  ut  raro 
sanguinis  effusio  sine  laesione  mechanica  eveniat.  Hoc  in  ventriculi  ulcere  non  acci- 
dere videtur,  quare  quum  vasis  paries  erodatur  saepe  sanguinis  effusio  tam  larga  ori- 
tur. Quae  ses  altera  est  hujus  morbi  propria,  qua  periculum  admodum  augetur. 
Forsitan  opponas  motus  ventriculi,  quales  in  prima  concoctionis  periodo  oriri  soleant, 
posse  mechanicam  laesionem  talem  facile  adducere,  quae  vas  denudatum  dirumpere 
valeat.  Attamen  experientia  demonstratur,  sanguinis  effusiones  in  ventriculi  ulcere 
orientes  tam  frequenter,  antequam  cibus  consumatur,  quam  postea  incidere  et  in  casibus 
nonnullis,  quum  mors  effusione  adduceretur,  vas  sanguinem  effundens  eadam  ratione 
ambustum  repertum  est,  qua  ipse  ventriculus. 

His,  quae  proposita  sunt,  nihil  mihi  quidem  videtur  indicari,  cur  malum,  de  quo 
quaeritur,  inflammationem  cum  sequente  suppuratione  conjunctam  esse  censeas,  quemad- 
modum multi  solent.  Illud  contra  rectius  mihi  statui  videtur,  ulcus  chronicum  ventri- 
culi, quod  vocatur,  in  particulari  sui  concoctione  ventriculi  positum  esse.  In  qua 
sententia  illud  tantum  quaeritur,  qua  de  causa  ventriculus  in  statu  regulari  non  pari- 
ter soleat  se  ipse  concoquere  et  quae  conditiones  processum  illum  adducant  et 
adjuvent. 

Priori  quaestioni  superioribus  temporibus  facile  sibi  visi  sunt  satisfacere,  quum 
ventriculi  natura  insitam  vivendi,  quae  dicitur,  facultatem  satis  praesidii  praestare 
confidenter  praedicarent,  quo  concoctionis  succus  ne  quid  efficeret,  impediretur.  Quae 
tamen  opinio  certis  argumentis  non  fuit  probata  atque  Bernad,  cujus  de  concoctionis 
doctrina  tanta  sunt  merita,  primus  experimentis  hanc  opinionem  examinare  tentavit. 
Quem  ad  finem  cum  canis  fistula  ventriculi  artificiosa  ranam  viventem  ita  conjungit, 
ut  femur  ejus  alterum  in  canis  ventriculum  descenderet,  reliquae  autem  partes  exclude- 
rentur. Femur  igitur  ventriculo  inclusum  concoctum  est,  dum  rana  vivens  permansit. 
Hoc  experimentum  anguilla  iteratum  eundem  eventum  habuit.  His  igitur  experimentis 
Bernad  illud  se  ostendisse  putat,  vivendi  facultatem  ne  quid  concoctionis  succus  valeat, 
nihil  impedire.  Atque  etsi  ulceris  chronici  ventriculi,  quod  genus  quoddam  sui  concoc- 
tionis ventriculi  revera  esse  puto,  progressu  motus  Bernadi  sententiae  assentior,  ex- 
perimenta tamen,  quibus  ille  confisus  est,  non  sufficere  neque  illud  evincere  existimo. 
Nam  experimenta  illa  instituta  nihil  evincere  videntur,  nisi  ut  partes  animalis  viventis 
concoctae  sint;  qui  progressus  forsitan  possit  in  moriendi  progressum  et  progressum 
concoquendi  dividi.  Singula  membra  viventis  alicujus  animalis  de  causis  localem  vim 
exsequentibus  emori  posse,  nemo  negabit,  neque  habeas  quid  opponas,  si  quis  ven- 
triculi succo  talem  vim  tribuit.  Tum  illud  quoque  afferri  potest,  quod  viscerum  ver- 
mes velut  lumbrici  aliquantum  temporis  et  forsitan  diu  in  ventriculo  vivere  possunt 
nisi  motu  suo  motus  ventriculi  antiperistalticos  excitarent  et  ideo  vomitu  mox  remo- 
veri solerent.  Etiam  haec  animalia  saepissime  in  superiori  intestini  duodeni  parte 
inveniuntur,  ubi  chymo  e ventriculo  profluenti  ideoque  concoctionis  succo  exposita 
sunt,  nisi  ad  aliam  doctrinam  potius  existimas,  succum  ventriculi  effusum  semper 
chemica  conjunctione  cum  ingestis  commixtum  dissolvendi  facaltatem  jam  perdidisse. 

Quod  dixi,  non  ideo  protuli,  ut  Bernadi  sententiam  falsam  esse  demonstrarem, 
quam  ipse  sequor,  verum  argumentorum  ejusdem  auctoritatem  parum  fatisfacere  evin- 
cere studui. 

Jam  vero  illud  animadvertimus,  partes  qnidem  animalium  vivorum  in  ventri- 
culum introductas  concoqui,  sed  e contrario  animalia  exsistere,  quibus  natura  concoc- 
tionis canalis  tanquam  domicilii  loco  esse  videatur,  et  ea,  quamvis  in  intestino  demo- 
rari soleant,  in  ventriculo  quoque  diutius  vivere  posse.  Dum  experimentum  de  illius 
rei  posterioris  ratione  institutum  nota  infra  apposita  explicatur,  non  retineor,  quo  mi- 
nus statuam,  cutem  vermium  intestinorum  posse  pro  naturae  quibusdam  non  satis 
notis  conditionibus  concoctionis  succum  perferre,  quemadmodum  multarum  frugum 
tegumina.  *) 


*)  Ascares  lumbricoides  duos  ejusdem  magnitudinis,  santonino  interfectos,  postquam  alterius  cutem  incisionibus 
pluribus  exiguis  perfregi,  bysso  tenuissima  sua  unumquemque  insui  et  quum  artificiosa  fistula  ventriculi  canis 
instructus  esset,  ad  concoquendum  traditi  sunt.  Atque  quum  septem  horis  post  rursus  extraherentur,  vermis 
scarificati  nihil  paene  relictum  fuit  praeter  cutem,  dum  alter  nullo  modo  a ventriculi  succo  affectus  apparuit. 

Acini  solidi  devorati  totum  concoctionis  canalem  hominis  sani  percurrere  ita 
solent,  ut  ne  minimum  quidem  affecti  esse  inveniantur.  In  hunc  modum  ventriculum 
puto  crasso  illo  epithelii  strato  similiter  muniri  et  caveri,  ne  concoctionis  succus  eum 
laedat.  Illud  autem  certum  est,  interiorem  ventriculi  superficiem  totam  epithelio  dense 
inductam  esse,  quod  epithelium  in  continua  repulsione  et  regeneratione  versatur.  Si 
massas  vomitu  ejectas  microscopio  perscrutamur,  acervi  hujus  repulsi  epithelii  non 
parvi  ubique  occurrunt,  quorum  cellae  singulae  nullo  modo  concoctionis  succo,  quo- 
cum  illud  tamen  arctissime  conjunctum  versatur,  afflictae  apparent.  Hoc  epithelii 
stratum  non  solum  levem  superficiem  ventriculi  parietum  obductam  efficit,  verum 
etiam,  in  ventriculi  glandulas  aliquantum  descendit  et  ubi  ad  finem  pervenit,  glandu- 
larum cavum  cellis  concoctionis  sanis  refertum  est,  quae,  quam  diu  perruptae  non 
sunt,  nullam  concoquendi  facultatem  exsequi  possunt,  quod  experimentis  physiologicis 
probatum  est. 

Itaque  si  ulcus  chronicum  ventriculi  in  particulari  sui  concoctione  positum  esse 
statuitur,  si  porro  epithelium  ventriculum  a concoctionis  succo  defendere  additur, 
nihil  requiritur  nisi  ut  in  regione  aliqua  ventriculi  mucosae  hoc  epithelii  stratum  om- 
nino intereat,  quo  aditus  ad  mucosam  expeditus  conconctionis  succo  reddatur  et  sub- 
stantiae detrimenti  causa  sufficiens  oriatur. 

Causae,  quibus  stratum  epithelii  laedi  possit,  multiplices  exsistunt,  quare  eas 
enumerare  supervacaneum  est.  Attamen  unius  causae  laesionis  mentio  mihi  est  fa- 
cienda, quum  eam  imprimis  idoneam  habeam,  quae  ulcus  ventriculi  enascens  adjuvet. 
Quod  si  hominum  typho  defunctorum  cadavera  secantur,  in  mucosa  ventriculi  haemor- 
rhagiarum  copia  plerumque  reperitur.  Tale  sanguinis  extravasatum  si  mucosam  per- 
fregisse fingitur,  etsi  id  raro  accidere  libenter  concesserim,  nullo  modo  stratum  epithelii 
perfectius  corrumpi  potuerit.  Similes  haemorrhagiae  parvulae  non  raro  in  ventriculi 
mucosa  feminarum  quoque  inveniuntur,  quae  menstruorum  anomalia  laboraverant,  quo 
illud  fortasse  explicatur,  quod  ulcera  ventriculi  apud  sexum  femininum  tam  frequenter 
deprehenduntur.  Itaque  si  pars  membranae  pituitariae  parvula  semel  integumento  et 
praesidio  orbata  est,  facillime  parvulus  nervorum  ramus  eo  progrediens  succo  gastrico 
eroditur  et  quae  pars  ab  illo  nutritur,  emoritur  et  exstinguitur  tanto  facilius;  (confer 
experimenta  viri  docti  Dr.  Schiffii  Frankefurtensis,  qui  medullae  oblongatae  sectione 
unius  partis  facta  in  ventriculo  rotundas  substantiae  particulas  exstinctas  observavit, 
quae  ab  omni  parte  vulgaris  ulceris  ventriculi  similes  fuerunt. 

Mirum  est,  quod  membranae  mucosae  partes  eae,  quae  succo  gastrico  Hiberum 
aditum  jam  praebeant,  non  admodum  celeriter  perforantur;  sed  veri  simile  est,  epithe- 
lium continuo  se  repulsans  cum  pituita  commixtum  loco  aegrotanti  integumentum 
quoddam  porrigere,  quod  integumentum  dum  fortuitis  mechanicis  incommodis  non 
removetur,  erosioni  officit.  Sane  enim  dolores  remittentes  exsistunt,  quod  accidere 
uon  posset,  si  acerbus  ventriculi  succus  continuo  locum  aegrotantem  erodendi  vi 


turbaret.  Si  interdum  dolores  vehementissimi  et  gravissimi  exoriuntur,  possint  a 
fortuita  rami  nervorum  alicujus  denudatione  proficisci.  Sarcina  autem  ventriculi,  quae 
vocatur,  in  ulcere  chronico,  ut  videtur,  habet,  quo  facillime  et  aptissime  et  excitetur 
et  augeatur,  quum  hunc  parasitum  in  omnibus  a me  quidem  observatis  casibus  ulceris 
chronici  ventriculi  deprehenderim,  et  ventriculi  ulcere  perforante  afflicti  conditione 
examinata  et  explorata  in  ulcere  mihi  idem  praecipue  enasci  visus  est.  In  omnibus 
casibus  concoctionis  succo  non  magis  affectus  exstitit,  quam  ventriculi  epithelium,  quare 
mihi  valde  probabile  videtur,  hunc  quoque  officere,  quo  minus  perforatio  celerius  incidat. 

SYMPTOMATO  LOGIA. 

Praestantissimum  symptoma  ulceris  ventriculi  dolor  ille  utique  est,  qui  tum  in 
ventriculi  regione  solum  animadvertitur,  tum  dorsum  similiter  corripit,  tum  a dorso 
proficiscens  in  ventriculum  promanare  videtur,  ut  re  non  satis  accurate  explorata 
spondylitidem  deprehendisse  tibi  videaris.  Dolores  spontanei  solent  brevi  tempore, 
ex  quo  cibus  sumptus  est,  oriri  et  quo  cibus  ad  concoquendum  difficilior  est,  eo  diu- 
tius perseverant,  aut,  ut  aliae  conditiones  obversentur,  tum  breve  tempus  tum  diutius 
permanent.  Saepius  quoque  ventriculi  regione  perfrictione  afflicita  excitantur,  et 
tum  per  plures  dies,  quin  etiam  hebdomades  continuari  solent  et  saepissime  ad  sum- 
mam vehementiam  progrediuntur,  ut  ejusmodi  aegroti,  si  diutius  hoc  malo  laboraverunt, 
miserum  aspectum  praebere  soleant.  Feminam  quandam  olim  vidi  dolorum  vehementia 
gravissima  eo  adductam,  ut  se  ipsa  interficeret.  In  hoc  casu  carcinoma  obversari 
putabatur,  sectione  autem  facta  ulcus  chronicum  simplex  inventum  est,  quod  ad  ma- 
jorem amplitudinem  provectum  fuit.  Cardialgia,  quae  vocatur,  solet  ab  ulcere  ita  dis- 
cerni, ut  in  illa  dolores  cibo  sumpto  sedari  dicantur,  in  ulcere  autem  augeri  aut  om- 
nino advocari  judicentur.  Atque  etiamsi  saepissime  potueris  his  indiciis  confidere, 
tamen  non  semper  valent.  Hae  enim  affectiones  mere  nervosae  arctissime  cum  ulcere 
conjunctae  sunt  et  plures  aegrotos  observavi,  quorum  sanguinis  eructationes  aliaque 
symptomata  ratione  quam  maxime  certa  ventriculi  ulcera  obversari  indicaverunt,  qui 
nihilominus  commendatam  diaetam  temperatam,  imprimisque  cibi  abstinentiam  sese 
perferre  omnino  non  posse  professi  sunt,  in  plerisque  vero  casibus  quum  cibum  con- 
sumpsissent, dolorum  levamentum  quoddam  per  aliquantum  temporis  se  percepisse. 
Apud  nonnullos  aegrotantes  cibi  qualitas  minus,  potius  nihil  valere  videtur,  in  pluri- 
mis autem  casibus  lac  et  liquida  alimenta  omnino  saluberrima  sunt,  acida  contra  et 
solida  alimenta  utilitati  minime  sunt.  In  nostra  regione  praecipue  panis  niger  his 
aegrotis  dolores  excitare  valet.  Animi  motus  pariter  vehementissimos  dolores  saepe 
adducere  solent,  ut  mulieres  complures  malum  ab  animi  motibus  profectum  esse  opinentur. 

Praeter  dolores  hos  spontaneos  in  ventriculi  regione  locus  fere  invenitur,  qui 
compressus  dolorem  efficit;  si  vero  ulcus  in  posteriore  ventriculi  pariete  situm  est, 
saepe  deest  hoc  indicium.  In  paucis  casibus  durities  quaedam  circumscripta  per  ab- 

dominis  integumenta  animadvertitur,  quod  non  accidere  potest  nisi  si  peritonaeo 
affecto  inflammatio  et  concretio  ortae  sunt. 

Si  ulcus  diutins  perseverat,  ventriculi  regio  extensa  plerumque  apparet,  quod 
inde  sequitur,  quia  huic  malo  continuum  quoddam  et  nimium  aeris  (gas)  incrementum 
deesse  non  solet,  nisi  quod,  si  in  cardia  ulcus  situm  est,  ventriculus  contrahi  solet. 
Apud  aegrotarum,  quas  tractavi,  unam  eructatio  foetidissimi  aeris  longe  molestissimum 
symptoma  fuit.  Dum  hanc  aegrotam  observavi  per  annum,  fere  totum,  quoditie  horis 
paucis  post  coenam,  quum,  quid  consumpsisset,  nihil  fere  referre  visum  sit,  haec  aeris 
evacuatio  incidit.  Antea  ventriculi  regio  molesto  et  gravissimo  dolore  cruciata  ali- 
quantum intumuerat,  donec  ventis  remotis  levamentum  quoddam  paratum  est;  deinde 
per  aliquot  horas  alvi  profluvium  vehemens  certo  tempore  iteratum  sequutum  est, 
quo  finito  aegrotans  ad  sequentem  meridiem  usque  bene  se  habuit.  Haec  raro  per  ali- 
quod dies  intermissa  fuerunt,  quod  ubi  accidit,  aegrotans  ventriculo  se  laborare  mul- 
tum questa  est.  Quae  vero  vicissitudo  inter  hoc  profluvium  constans  et  ventriculi  ul- 
cus obversata  sit,  dijudicare  non  possum,  quum  alias  obstructiones  difficiliores  oriri 
soleant.  Grave  autem  aeris  incrementum  in  ventriculo  ortum  symptoma  est,  quod 
ventriculi  ulceri  ceterisque  ventriculi  morbis  chronicis  commune  est,  et  eo  oriri  vide- 
tur, quod  ventriculus  afflictus  lente  concoquere  solet,  quare  cibus  in  eo  diutius  rema- 
net, ut  tumor  quidam  oriatur,  priusquam  felle  admixto  hic  processus  opprimi  possit. 
Aliud  indicium,  quod  ad  diagnosin  constituendam  multum  valeat,  eructatio  judicanda 
est.  Solet  enim  quum  ventriculus  nimis  oneratus,  praecipue  alimentis  pinguibus 
refertus  sit,  etsi  nausea  paene  deest,  eructatio  cum  gravissimis  doloribus  conjuncta  in- 
cidere, qua  massaeae  foetidae  acidae  et  Lacmi  chartam  admodum  rubefacientes  ejiciun- 
tur, quae  ubi  aliquantum  temporis  constiterunt,  saepe  confestim  effervescentes  apparent. 

Praeter  alimenta  consumpta,  pituitam  aliaque,  microscopio  adhibito  sanguinis 
corpuscula  fere  reperiuntur  et  in  casibus  a me  observatis  omnibus  copia  illius  Sarcinae 
ventriculi  larga.  Haec  duo  symptomata  proxima  ad  diagnosin  constituendeam  multum 
valere  puto,  etsi  Sarcina  pariter  in  aliis  ventriculi  morbis  oriri  fertur.  Saepius  apud 
alius  generis  aegrotos  eructata  microscopio  perscrutatus  sum;  verum  num quam  Sarcinam 
inveni,  quare  eam  non  tam  frequenter  incidere  existimo,  quam  contendi  solet.  Quod 
ad  sanguinis  eructationem  pertinet,  saepissime  ea  tam  vehemens  exsistit,  ut  statim 
mortem  adducat.  Sanguis  ejectus  admodum  caliginosus,  paene  niger,  est  et  naturalem 
colorem  non  retinet,  nisi  si  paulo  post,  quum  e vase  eroso  emanaverit,  eructatione  ejec- 
tus est.  Si  vero  sanguis  horam,  vel  diutius  in  ventriculo  demoratus  est,  singula 
corpuscula  plerumque  ita  mutata  sunt,  ut  microscopio  examinata  vix  ejusdem  generis 
esse  videantur.  Experimentis  in  bestiis  exercitis  haec  res  aptissime  demonstratur. 
Sanguinis  eructatio  semper  fere  cum  vehementissimis  doloribus  conjuncta  est  et  aegrotum 
adhuc  florentem  ad  pallidam  et  afflictam  speciem  per  aliquot  dies  deductum  reddere  potest  ; 
et  si  saepius  eructatio  iteratur,  quod  supra  jam  animadvertimus,  aegroti  vultus  remanet. 


Aliud  symptoma,  quod  in  ventriculi  ulcere  non  deessfe  solet,  ructus  acidus  est, 
qui  nonunquam  ad  eructationem  ipsam  producitur.  Liquor  tum  perspicuus,  pituitarius 
in  os  ejicitur,  qui  auctore  Frerichsio  viro  doctissimo  mox  acidus,  mox  neutralis, 
plerumque  vero  alcalicus  est.  Plerique  auctores  antiquiores  hunc  liquorem  ventriculi 
succum  esse  putaverunt,  nonnulli  pituitam  habuerunt.  Frerichsius  saepius  analyses  hujus 
massae  chemicas  instituit  et  ubique  qualitates  chemicas  cum  iisdem  pituitae  consentire 
animadvertit.  Ipse  haec  praedicat:  salivae  secretio  in  chronicis  ventriculi  morbis  fere 
semper  intenditur,  interdum  ad  salivationem  ipsam  usque.  Haec  larga  pituitae  copia 
per  noctem,  dum  dormitur,  devoratur  et  mane  eructatione  rursus  expeditatur. 

Mea  de  haec  re  sententia  cum  Frerichsii  sententia  nequaquam  convenit.  Quod 
ad  profusam  salivae  secretionem  pertinet,  eam  in  ventriculi  ulcere  numquam  animad. 
verti,  immo  aegroti  omnes,  nullo  paene  excepto,  siccitatem  quandam  oris  praecipueque 
pharyggos  se  aegre  ferre  questi  sunt  et  pituitae  secretio  revera  rara  adesse  visa  est. 
Plerumque  oris  liquorem  statim  post  cibum  consumptum  incertum  deprehendi,  in 
paucis  casibus  etiam  acidum.  Eructatus  liquor  ubique  valde  acidus  fuit,  et  propius 
ad  ventriculi  succi  naturam,  quam  ad  pituitae  qualitatem  accedere  in  universum  visus 
est,  etsi  cum  hac  comixtus  fuerit,  quod  vitari  vix  potuit.  Si  liquor,  de  quo  quaeritur, 
ventriculi  tum,  quum  aegrotus  neque  cibum  neque  potum  consumpserit,  e ventriculo 
ipso  profluit,  haud  scio  quid  esse  possit  nisi  succus  gastricus  cum  pituita,  nuper  de- 
vorata, aut  in  ore  ipso  accedente  commixtus.  Atque  succum  gastricum  esse  ideo 
existimo,  quia  liquorem  tam  liquidum,  quam  pituita  est,  etiamsi  revera  ejus  copia 
tanta  per  noctem  devorata  sit,  ad  mane  usque  in  ventriculo  remanere  minime  proba- 
bile esse  videtur  et  ab  iis  plane  discedit  et  alienum  est,  quae  experimentis  de  liquo- 
ribus in  ventriculo  evanescentibus  probata  sunt.  In  doctrina  de  concoctione  prolata 
ipse  Frerichsius  temporis  spatium  admodum  breve  liquores  in  ventriculo  perdurare 
judicat.  Ceterum  analysis  chemicae  ab  eo  institutae  auctoritatem  non  repudiandam 
habeo  et,  si  in  casibus  ab  eo  exploratis  liquor  inventus  est,  qui  ad  pituitae  naturam 
accederet,  sine  dubio  pituitam  fuisse  concedo.  Error  enim,  quod  meum  est  judicium, 
eo  ortus  est,  quod  liquor  iste  non  a ventriculo,  verum  ab  ore  ipso  profectus  erat, 
quod  judicium  postea  probare  tentabo. 

Quod  si  liquorem,  de  quo  agitur,  succum  gastricum  esse  arbitror,  illud  mirum 
videri  potest,  quod  copia  ejusdem  tanta,  prout  res  est,  simul  eructari  dicitur,  quam- 
vis pro  rerum  conditione  vulgari,  nisi  concoctione,  paullum  aut  nihil  succi  gastrici 
secernatur. 

Attamen  experientia  demonstratur,  exiguam  mucosae  irritationem  sufficere,  ut 
secretio  tempore  quam  potest  brevissimo  ad  gradum  summum  producatur.  Ulcus 
chronicum  ventriculi  satis  frequenter  harum  irritationum  occasionem  offert,  quae  non 
solum  ut  major  concoctionis  succi  copia  effundatur,  verum  etiam,  si  graviores  exsis- 
tunt, ut  in  ventriculo  et  oesophago  motus  antiperistaltici  exoriantur,  efficiunt.  Hac 


igitur  ratione  liquor  in  os  ejicitur.  Quum  mulierem  ventriculi  ulcere  laborantem  trac- 
tarem, quotidie  per  plures  hebdomades  inprimisque  mane  saepius  cum  vehementissimo 
aegrotae  dolore  parvae  quantitates  massae  sanguineae,  mucosae,  valde  acidae  in  os 
ita  protrudebantur,  ut  ne  minimi  quidem  eructantis  motus  neque  a muliere  ipsa  ne- 
que ab  alio  quoquam  animadverterentur.  Illud  mulier  certe  se  animadvertere  pro- 
fessa est,  massas  gradatim  a ventriculo  sursum  ferri.  Interdum  hi  leniores  motus 
antiperistaltici  ventriculi  et  oesophagi  conjuncto  diaphragmatis  motu  ad  veram  eruc- 
tationem usque  augentur.  Talem  aquae  eructationem  mulieris  natu  majoris  per  annum 
totum  observavi  certo  ordine  mane  orientem.  Dolores  graviores  semper  eo  valde 
mitigati  sunt,  ut  aegrotans  variis  artificiis  processum  accelerare  eniteretur.  Massae, 
quae  per  diem  inprimis  post  coenam  paullo  eructabantur,  item  admodum  acidae  ubi- 
que fuerunt.  Atque  in  universum  in  omnibus  ventriculi  morbis  chronicis  acritudo 
gravior  enasci  visa  est.  Frerichsius  hanc  rem  ea  explicari  censet,  quod  quum  nutri- 
menta diutius  in  ventriculo  demorentur,  saccharum  in  acidum  lactis,  hoc  deinde  in 
butyri  acidum  verti  putat.  Haec  opinio  etsi  mera  hypothesis  est,  multis  tamen  rebus 
probatur  et  confirmatur. 

Restat  ut  de  liquore  illo  a Frerichsio  explorato  et  pro  pituita  habito  dis- 
putemus. Jam  vero  non  solum  concoctionis  doctrina,  verum  etiam  certis  de 
nervorum  reflexu  institutis  experimentis  salivae  glandulas  arctissimo  vinculo  cum 
ventriculi  nervis  conjunctas  esse  probatum  est.  Et  mucosae  irritatione  non  modo 
pituitae,  sed  etiam  succi  gastrici  secretionem  augeri  animadversum  est.  Quam  igi- 
tur vehemens  irritatio  illa  necessario  sit,  quae  excitatur  quum  nervorum  ramus 
denudatus  concoctionis  succo  afficiatur,  facile  cogitari  potest.  Eventum  autem 
hujus  irritationis,  quum  mulierem  aegrotantem  diligenter  observarem,  iterum  atque 
iterum  subita  quadem  et  profusa  pituitae  eruptione  indicatum  vidi.  Hic  liquor, 
praesertim  quum  nausea  obversante  et  vomitu  ejiciatur,  aequo  frequentius  pro 
eructatis  habitus  est  et  ab  ipso  Frerichsio,  ut  videtur.  Ut  pituitae  eruptionem  tam 
subitam  declaremus  et  explicemus , non  possumus  quin  musculorum  contractionis 
rationem  habeamus.  Nam  musculos  revera  nonnihil  efficere  posse  intelligitur 
quum,  si  malum  acidum  consumitur  et  malae  ad  fossae  similitudinem  contrahuntur, 
deinde  ore  aperto  saepissime  pituitae  radius  quidem  expeditari  soleat. 

Pituita  igitur  e ventriculo  per  reflexum  ejecta  aut  devoratur  et  ita,  ut  dolorum 
saepe  levamentum  exsistat,  aut  vomitu  eructatur.  Qui  processus  etsi  apud  aegrotium 
nonnullos  saepius  incidit,  tamen  salivationem  obversari  non  dixerim,  quum  per  reli- 
quum temporis  spatium  pituitae  penuria  adesse  soleat. 

Quod  ad  ulceris  ventriculi  situm  pertinet,  diagnosis  accuratior  raro  expeti  po- 
test et  ad  tractandi  rationem  nihil  valet.  Interdum  autem  indicia  animadvertuntur, 
quae  partis  alicujus  ventriculi  coartationem  prodere  videantur.  Hae  coartationes  cica- 
tricosis contractionibus  adducuntur  et  frequentissime  in  pyloro,  minus  frequenter  in 


medio  ventriculo  oriuntur,  ut  horologii  formam  efficiant,  rarissime  denique  in  cardia 
oriuntur.  Coartatio  pylori  nonnunquam  immensas  ventriculi  dilatationes  advocat, 
quemadmodum  ventriculum  ita  ad  CC  unciarum  amplitudinem  distensum  vidi. 

Denique  si  obstructionem  acriorem  addo,  praestantissima  ulceris  chronici  ven- 
triculi symptomata  enumerasse  mihi  videor,  quum  quae  perforatione  ceterisque  rationi- 
bus excitata  observantur,  potius  in  disputationem  de  quolibet  alio  morbo  propositam 
cadere  dicenda  sint. 


THESES. 


1)  Fremitus,  qui  in  venis  jugularibus  observatur,  certum  chlorosis  symptoma  non  est. 

2)  Mercurialia  sunt  remedia,  quibus  in  tractandis  morbis  syphylitis  carere  non  possis. 

3)  Diabetes  mellitus  pulmonum  morbus  est. 

4)  In  inflammationibus  e perfrictione  natis  quoque  aquae  frigidae  fomenta  indicata 


sunt. 


